Klawer: Beskuldigde wag nog op bed in ValkenbergDaniel Smit (Foto verskaf deur die NVG) Die man van Klawer wat beskuldig word van die moord op die 13-jarige Jerobejin van Wyk, wag steeds op ’n bed in die Valkenberg- psigiatriese hospitaal. Daniel Smit (56) het Maandag vir die vierde keer in die plaaslike landdroshof verskyn voordat die saak weer met sowat ’n maand uitgestel is. Eric Ntabazalila, woordvoerder van die Nasionale Vervolgingsgesag (NVG), sê Smit sal nou weer op 21 Junie in die hof moet verskyn. Intussen wag hy op ’n bed by die Valkenberg- psigiatriese hospitaal waarheen hy tydens sy vorige verskyning vir 30 dae-waarneming verwys is. Die verdediging het sowat ’n maand gelede aansoek gedoen dat Smit na die hospitaal verwys moet word ná ŉ verslag van ŉ sielkundige. “Die sielkundige het verskeie punte uitgelig wat deur ŉ psigiater ondersoek moet word,” het die verdediging toe verduidelik. Die staat het nie die aansoek teengestaan nie. Jerobejin het in Februarie vanjaar verdwyn nadat hy glo vrugte by Smit se huis in Klawer naby Vredendal gesteel het. Smit het die tiener daarna glo agternagesit en hy is nie weer gesien nie. Smit is in hegtenis geneem nadat menslike oorskot in ŉ rioolpyp op sy erf gevind is. Volgens die sielkundige se verslag is die beskuldigde al sedert ŉ jong ouderdom by Chinese okkultiese rituele betrokke en hy het geglo dit het hom mag gegee en sy dade regverdig. Volgens die verslag het Smit op 2 Februarie vanjaar twee seuns in sy erf opgemerk wat vrugte steel. Smit voer aan Jerobejin het hom geterg en hy het sy selfbeheersing verloor. Hy het Jerobejin met sy motor agternagesit. Hy het die seun gestamp en hom in die motor ingetrek. By sy huis het hy eers vir die seun brood en koeldrank gegee en toe sy nek gebreek. Smit se 20-jarige dogter was ten tyde van die voorval by die huis, maar nie bewus van wat gebeur het nie. Jerobejin se liggaam is in die vrieskas geplaas. Smit het ná aandete glo vir sy dogter slaappille gegee sodat hy ŉ voorafbeplande ritueel kon uitvoer. Hy het, volgens die sielkundige se verslag, die liggaam geskend en die liggaamsdele met teerpale verbrand. Hy het daarna die oorskot in die septiese tenk gegooi waar munisipale werkers daarop afgekom het. Hy staan nou tereg moord, poging tot moord, ontvoering, dwarsboming van die gereg en versuim om ŉ ongeluk by die polisie aan te meld.